將離江陵
作者：陸游
朝代：宋

paragraphs: 暮暮過渡頭，旦旦走隄上。
舟人與關吏，見熟識顔狀。
癡頑久不去，常恐遭誚讓。
昨日倒檣竿，今日聮百丈。
買薪備雨雪，儲米滿瓶盎。
明當遂去此，障袂先側望。
即今孟冬月，波濤幸非壯。
潦收出奇石，霧卷見疊嶂。
地嶮多崎嶇，峽束少平曠。
從來樂山水，臨老愈跌宕。
皇天憐其狂，擇地令自放。
山花白似雪，江水緑於釀。
竹枝本楚些，妙句寄悽愴。
何當出清詩，千古續遺唱。